
RAPORT

asupra propunerii legislative privind unele reguli 
de protecţie în cazul evacuării persoanelor din imobilele 
restituite în natură foştilor proprietari
                  În conformitate cu prevederile art. 95 din Regulamentul Camerei Deputaţilor, republicat, Comisia juridică, de disciplină şi imunităţi   a fost sesizată spre dezbatere, în fond, cu propunerea legislativă privind unele reguli de protecţie în cazul evacuării persoanelor din imobilele restituite în natură foştilor proprietari,  trimisă cu adresa nr. Pl.x.343 din 25 aprilie 2006, înregistrată sub nr. 31/549 din 26 aprilie 2006.
Senatul, în calitate de primă Cameră sesizată, a respins propunerea legislativă, în şedinţa din 19 aprilie 2006.
Potrivit prevederilor art. 75 din Constituţia României, republicată şi ale art. 92 alin. (9) pct. 2 din Regulamentul Camerei Deputaţilor, republicat, Camera Deputaţilor este Cameră decizională.
 Comisia pentru buget, finanţe şi bănci a avizat negativ iniţiativa legislativă, conform  avizului nr.295/10.05.2006.
 Comisia pentru administraţie publică, amenajarea teritoriului şi  echilibru  ecologic, cu avizul nr.26/915/10.05.2006, a propus respingerea iniţiativei legislative. 

Comisia pentru muncă şi protecţie socială a avizat negativ  propunerea legislativă , conform  avizului nr. 27/336/17.05.2006.

                  Consiliul Legislativ  a avizat favorabil propunerea legislativă,  cu unele observaţii şi propuneri, conform avizului nr.1375/07.10.2005.

        Guvernul, prin punctul său de vedere, transmis cu adresa nr.3192 din 13 decembrie 2005, nu susţine adoptarea acestei iniţiative legislative.
 Iniţiativa legislativă supusă dezbaterii are ca obiect de reglementare instituirea  unor măsuri de protecţie în cazul evacuării persoanelor din imobilele restituite în natură foştilor proprietari, constând  în asigurarea unei locuinţe corespunzătoare pentru chiriaşii sau foştilor proprietari supuşi evacuării şi familiile acestora şi în recuperarea preţului plătit pentru locuinţa cumpărată în baza unui contract de vânzare-cumpărare care a fost anulat în condiţiile prevăzute de lege.
 În acest sens, iniţiatorii propun ca  evacuarea  acestora să  se facă  numai  în condiţiile  în care  consiliile  locale  le  asigură  o  locuinţă  corespunzătoare  nevoilor  locative  pentru  ei şi  familiile  lor,  statutului  social  şi  stării  de sănătate. 
De asemenea,  se propune ca  în cazul persoanelor   care  după  cumpărarea  imobilului le-a  fost  anulat  contractul şi  sunt  evacuaţi,  restituirea  preţului  plătit să  se facă pe  cale  administrativă   de către  consiliile  locale,  suma  restituită  fiind actualizată potrivit  coeficientului  de inflaţie.

În conformitate cu prevederile art. 61 din Regulamentul Camerei Deputaţilor, membrii comisiei  au examinat iniţiativa legislativă menţionată mai  sus,  în şedinţa din 27 iunie 2006.  Iniţiatorii, deşi invitaţi nu  au  participat la dezbateri.
Cu ocazia  dezbaterilor, membrii comisiei au constatat că, în prezent, protecţia  chiriaşilor  sau  a acelora  care  au  redevenit  chiriaşi  ca urmare  a  anulării  contractului de vânzare  cumpărare  este  asigurată prin cadrul legislativ  în vigoare. În acest  sens sunt  prevederile    articolului  13 alin. (1)  din  Legea  nr.10/2001  potrivit cărora,  în cazul  imobilelor  restituite  prin procedurile  administrative   prevăzute  de lege  sau prin hotărâre judecătorească, sunt aplicabile prevederile privind contractele de închiriere cuprinse în Ordonanţa de urgenţă a Guvernului nr. 40/1999.
În ceea ce priveşte 
restituirea preţului plătit de către chiriaşi la achiziţionarea imobilului, în cazul nulităţii contractului de vânzare - cumpărare, acesta se achită, potrivit prevederilor art.50 alin. (3) din Legea nr.10/2001,  la valoarea actualizată de către Ministerul Finanţelor din fondul extrabugetar constituit în temeiul art.13 alin. (6) din  Legea nr.112/1995.
                   Faţă de  aceste  considerente, în urma examinării iniţiativei  legislative, precum  şi a punctelor de vedere exprimate de către membrii comisiei, s-a hotărât, cu unanimitate  de voturi,   să se propună plenului Camerei Deputaţilor  respingerea propunerii legislative privind unele reguli de protecţie în cazul evacuării persoanelor din imobilele restituite în natură foştilor proprietari.

                  La dezbaterea acestei propuneri  legislative, din totalul de 26 membri ai Comisiei juridice, de disciplină şi imunităţi au fost prezenţi la şedinţă 15 deputaţi.
 

În raport de obiectul şi conţinutul său, propunerea  legislativă face parte din categoria legilor organice.

                             PREŞEDINTE,                                      SECRETAR,
                            Sergiu ANDON                                     George BĂEŞU
Consilier
Diaconu Dumitra

